การท่องเที่ยวแห่งประเทศไทย ผนึกกำลังพันธมิตรด้านการบินและการเงิน ดันท่องเที่ยว 55 เมืองรอง ไตรมาสสุดท้ายก่อนปีใหม่ให้คึกคัก เพื่อตอบสนองมาตรการลดหย่อนภาษี 15,000 บาท
การท่องเที่ยวแห่งประเทศไทย ผนึกกำลังพันธมิตรด้านการบินและการเงิน ดันท่องเที่ยว 55 เมืองรองไตรมาสสุดท้ายก่อนปีใหม่ให้คึกคัก เพื่อตอบสนองมาตรการลดหย่อนภาษี 15,000 บาท





นายยุทธศักดิ์ สุภสร ผู้ว่าการการท่องเที่ยวแห่งประเทศไทย หรือ ททท. กล่าวว่า ททท. ร่วมกับพันธมิตร ได้แก่ บริษัท การบินไทย จำกัด (มหาชน) บริษัท ไทยสมายล์แอร์เวย์ จำกัด และ ธนาคารกรุงไทย จำกัด (มหาชน) ร่วมกันส่งเสริมการท่องเที่ยวในช่วงไตรมาสสุดท้ายปี 2561 ภายใต้แคมเปญ “ไทยเที่ยวไทย ไทยยั่งยืน” ตามมาตรการภาษีเพื่อสนับสนุนการท่องเที่ยวในเมืองรอง 

โดยได้สนับสนุนการพิจารณาเส้นทางของแพ็คเกจหลักในลักษณะ Local Link 3 แบบคือแบบ A B C ได้แก่ Additional จากเมืองหลักสู่เมืองรอง อาทิ เชียงใหม่-ลำพูน / เชียงใหม่-ลำปาง / ขอนแก่น – อุดรธานี – หนองคาย / กระบี่ – ตรัง Brand New เที่ยวในเมืองรองศักยภาพ อาทิ เชียงราย แม่ฮ่องสอน อุบลราชธานี และ Combination จากเมืองรองสู่เมืองรอง อาทิ  อุดรธานี – เลย / อุดรธานี – บึงกาฬ / นราธิวาส – ยะลา – ปัตตานี 

โดยในแต่ละเส้นทางได้ส่งเสริมกิจกรรมที่น่าสนใจ เช่น การเข้าไปสัมผัสชุมชนที่มีความพร้อมด้านการท่องเที่ยวสูง และชิมอาหารท้องถิ่น โดยตั้งเป้าตอบสนองลดหย่อนภาษี 15,000 บาท อีกทั้งยังสามารถเลือกเส้นทางท่องเที่ยวได้อย่างหลากหลาย ตอบสนองนักท่องเที่ยวทุกกลุ่ม ทั้งกลุ่มที่ชอบเดินทางแบบจัดเส้นทางเอง (FIT) แบบหมู่คณะ ครอบครัว และ วัยเก๋า Gen Y เป็นต้น

ด้านนายสุเมธ ดำรงชัยธรรม กรรมการผู้อำนวยการใหญ่ บริษัท การบินไทย จำกัด (มหาชน) เปิดเผยว่า การบินไทย โดยทัวร์เอื้องหลวง ยังได้ร่วมจัดแพ็คเกจทัวร์สนับสนุนการท่องเที่ยวเมืองรองจาก 10 เส้นทางบิน ไปยัง 20 เมืองรองในภาคเหนือ ภาคตะวันออกเฉียงเหนือ และภาคใต้ ด้วยโปรแกรมท่องเที่ยว ในราคาที่คุ้มค่า รวมทั้งสิ้น 20 โปรแกรม ซึ่งจะเริ่มจำหน่ายแพ็คเกจตั้งแต่วันที่ 1 ตุลาคม-31 ธันวาคมนี้



ขณะที่นายผยง ศรีวณิช กรรมการผู้จัดการใหญ่ ธนาคารกรุงไทย จำกัด (มหาชน) กล่าวว่า ธนาคารกรุงไทยจะเข้ามาอำนวยความสะดวกในด้านการชำระเงินซึ่งจะเพิ่มช่องทางการชำระเงินผ่านช่องทางอิเล็กทรอนิกส์ ณ แหล่งท่องเที่ยวต่างๆ อีกด้วย อย่างไรก็ตามจากแคมเปญ “ไทยเที่ยวไทย ไทยยังยืน” ดังกล่าว ผู้บริหารจากหน่วยงานที่ร่วมดำเนินการทั้ง 4 คาดว่า จะส่งผลให้การท่องเที่ยวทั่วประเทศโดยเฉพาะใน 55 เมืองรองในช่วง 3 เดือนปลายปีคึกคักยิ่งขึ้นอย่างแน่นอน